যাদবপুরের অধ্যাপক অম্বিকেশ মহাপাত্রের পরে এবার ডুয়ার্স। সোশ্যাল মিডিয়ায় পোস্ট করে শ্রীঘরে যুবক। তৃণমূল-নেতার মানহানি হয়েছে বলে অভিযোগ দায়ের হতেই গ্রেফতার করা হয় মালবাজারের ১১ নং ওয়ার্ডের বাসিন্দা রোহিত পাশিকে। 
রোহিতের অভিযোগ, ফেসবুকে পোস্ট করে তিনি লেখেন— মালবাজারের নেতারা ক্রিমিনালদের সঙ্গ দিচ্ছেন, দুঃখের দিনে তাঁদের পাওয়া যায় না। এর পরেই মালবাজার পুরসভার ১২ নম্বর ওয়ার্ডের কাউন্সিলার পুলিন গোলদার মাল থানায় অভিযোগ দায়ের করেন। অভিযোগ পেয়েই পুলিশ রোহিতকে গ্রেফতার করে। তাঁর বিরুদ্ধে ১০৭ ধারায় মামলা রুজু হয়েছে। 
পুলিন গোলদারের অভিযোগ, তাঁর চরিত্রহননের চেষ্টা হচ্ছে। তাই তিনি অভিযোগ দায়ের করেছিলেন। পুলিশ আইন মোতাবেক কাজ করেছে বলে তাঁর দাবি। অন্যদিকে, রোহিতের বক্তব্য— ফেসবুকে প্রচুর মানুষ স্টেটাস দেন, তিনিও দিয়েছেন। এতে অন্যায়ের কিছু নেই বলেই তাঁর দাবি।
ব্যক্তিগত ২ হাজার টাকার জামিনে মাল মহকুমা আদালত রোহিতকে ছেড়ে দেয়। আগামী ১২ ফেব্রুয়ারি পর্যন্ত মাল থানায় নিয়মিত হাজিরা দিতে বলেছে আদালত।
তবে তৃণমূল কংগ্রেসের রাজ্য নেতৃত্বের দাবি, মালবাজারে ফেসবুকে পোস্ট করার জন্য কারওকে গ্রেফতার করা হয়নি। এর পরে জেলা পুলিশ সুপার আকাশ মাঘেরিয়া জানিয়েছেন, রোহিতকে গ্রেফতার করা হয়নি। আইপিসি-র ১০৭ ধারায় শান্তিভঙ্গ করার অভিযোগে আটক করে কোর্টে তোলা হয়েছে। রাজনৈতিক মহলের বক্তব্য, তৃণমূল সুর বদল করাতেই পুলিশ সুপার বয়ান বদল করেছেন। কাউকে আটক করে আদালতে পেশ করা যায় না। আইন অনুযায়ী এটা গ্রেফতার।